אלן ארקין

אלן וולף ארקין (באנגלית: Alan Wolf Arkin; 26 במרץ 1934 – 29 ביוני 2023) היה שחקן, במאי וסופר יהודי-אמריקאי. זוכה פרס אוסקר לשחקן המשנה הטוב ביותר ופרס באפט"א לשחקן הטוב ביותר בתפקיד משנה על משחקו בסרט "מיס סנשיין הקטנה".

ביוגרפיה
ארקין נולד בברוקלין שבניו יורק, לביאטריס וורטיס, מורה במקצועה, ולדייוויד איי. ארקין, צייר וסופר שעבד בעיקר בתור מורה. ארקין גדל במשפחה יהודית אשר לא שמה דגש על דת. משפחתו עברה ללוס אנג'לס שבקליפורניה בהיותו בן 11.

ארקין התחתן שלוש פעמים. ב-1955 נישא לאשתו הראשונה, ג'רמי יאפה, והם התגרשו בשנת 1960. להם שני ילדים, אדם ארקין ומתיו ארקין, שגם הם שחקנים. ב-16 ביוני 1964 נישא ארקין לאשתו השנייה, ברברה דאנה, שחקנית ותסריטאית במקצועה. להם בן, והם התגרשו באמצע שנות ה-90. בשנת 1996 נישא לפסיכולוגית סוזן נולאנדר, ומאז 2007 ועד למותו של ארקין הם גרו בקרלסבד, קליפורניה.

ארקין נפטר ב-29 ביוני 2023 בגיל 89.

קריירה

משחק
ארקין החל ללמוד משחק כבר בגיל 10, ולמד במגוון רחב של אקדמיות לדרמה, בהן אחת שאותה ניהל תלמיד של קונסטנטין סטניסלבסקי, שלימד את ארקין גישה פסיכולוגית במשחק.

ארקין היה אחד משמונת השחקנים היחידים שקיבלו מועמדות לפרס אוסקר בקטגוריית השחקן הטוב ביותר על הופעת המסך הראשונה שלהם (את מועמדותו קיבל על תפקידו בסרט "הרוסים באים, הרוסים באים" בשנת 1966). ארקין קיבל מועמדות שנייה לפרס, שנתיים אחר כך, על תפקידו בסרט "צייד בודד הוא הלב".

ארקין נודע בעיקר מתפקידים בסרטי קומדיה ודרמה. בין סרטיו הידועים הם: "בודדה באפלה", שם שיחק לצידה של אודרי הפבורן, "מלכוד 22" של מייק ניקולס, "רציחות קטנות" אותו גם ביים, "תמיסת שבעת האחוזים" שם גילם את זיגמונד פרויד, "חותנים צמודים לדולר" בו כיכב לצידו של פיטר פאלק, "גלנגרי גלן רוס" בו שיחק לצד השחקנים ג'ק למון ואל פצ'ינו ו"מיס סנשיין הקטנה" עליו קיבל מועמדות שלישית לאוסקר, הפעם בקטגוריית שחקן המשנה הטוב ביותר, ובסופו של דבר זכה בפרס. על משחקו בסרט זה זכה גם בפרסי באפט"א, גילדת שחקני המסך ואינדפנדנט ספיריט לשחקן המשנה הטוב ביותר.

בשנת 1979 שיחק בסרטו של מנחם גולן "הקוסם מלובלין", עיבוד קולנועי לספרו של יצחק בשביס-זינגר "עושה הנפלאות מלובלין".

בשנת 1987 כיכב בסרט "הבריחה מסוביבור", הסרט הוצג בפסטיבל הקולנוע ירושלים, ביולי 1987, בנוכחות הבמאי ג'ק גולד.

בשנת 2007 לוהק ארקין לתפקיד קטן בסרט "חקירה מעבר לקווים". ב-2008 שיחק בסרט "שחק אותה סמארט", וב-2009 השתתף בסרטים: "סאנשיין בע"מ", "חייה הפרטיים של פיפה לי" וסיטי איילנד".

בשנת 2017 שיחק בסרט "פורשים בסטייל". הסרט הוא קומדיה שחורה בבימויו של זאק בראף ובכיכובם של מורגן פרימן ומייקל קיין.

בשנת 2018 החל לשחק בסדרה "שיטת קומינסקי" שהופקה על ידי נטפליקס.

ארקין זכה בפרס טוני על משחקו בהפקות של ברודוויי, "Enter Laughing" ו-"Luv", וביים את ההפקה של "נערי הזריחה".

כתיבה
ארקין כתב ספרים רבים, בהם את ספרי הילדים: "Tony's Hard Work Day" (1972), "The Lemming Condition" (1976), "Halfway Through the Door: An Actor's Journey Toward Self" (1979) ו-"The Clearing" (1986).

פילמוגרפיה

פרסים והוקרה

קישורים חיצוניים

הערות שוליים

ניו יורק: אישים
שחקני קולנוע וטלוויזיה יהודים אמריקאים
במאי קולנוע יהודים אמריקאים
סופרי ילדים ונוער אמריקאים
סופרים יהודים אמריקאים
זוכי אוסקר: שחקן המשנה הטוב
זוכי פרס טוני: שחקנים
זוכי פרס ג'יני
סופרי ילדים ונוער יהודים
זוכי פרס גלובוס הזהב: קולנוע: שחקן ראשי בקומדיה או בסרט מוזיקלי
אישים זוכי פרס דרמה דסק
בוגרי בנינגטון קולג'
אמריקאים שנולדו ב-1934
אמריקאים שנפטרו ב-2023